РЕШЕНИЕ НА СЪВЕТА
от 22 декември 2009 година
за отмяна на Решение 2009/473/ЕО за сключване на Споразумение под формата на размяна на писма относно временното прилагане на Споразумението за партньорство в областта на рибарството между Европейската общност и Република Гвинея
(2009/1016/ЕС)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за функционирането на Европейския съюз, и по-специално член 43, параграф 2, във връзка с член 218, параграфи 5 и 8 от него,
като взе предвид предложението на Комисията,
като има предвид че:
(1)
Протоколът към Споразумението за партньорство в областта на рибарството между Европейската общност и Република Гвинея, парафиран на 20 декември 2008 г., се прилага временно от 1 януари 2009 г., както е договорено от страните чрез размяна на писма, одобрена с Решение 2009/473/ЕО (1), при условие сключването на Споразумението за партньорство в областта на рибарството (СПР) между Европейската общност и Република Гвинея.
(2)
Комисията реши да оттегли предложението си за регламент на Съвета за сключване на посоченото СПР вследствие на трагичните събития от 28 септември 2009 г., когато правителствени сили са открили огън срещу протестиращи маси, при което са загинали 150 души.
(3)
Следователно е необходимо да се отмени Решение 2009/473/ЕО и Република Гвинея да бъде нотифицирана във възможно най-кратък срок, от името на Европейския съюз, относно прекратяването на временното прилагане на споразумението в съответствие с член 25, точка 2 от Виенска конвенция за правото на договорите,
ПРИЕ НАСТОЯЩОТО РЕШЕНИЕ:
Член 1
Решение 2009/473/ЕО на Съвета за сключване на Споразумение под формата на размяна на писма относно временното прилагане на Споразумението за партньорство в областта на рибарството между Европейската общност и Република Гвинея се отменя.
Член 2
Председателят на Съвета се оправомощава да посочи лице(а), упълномощено(и) да нотифицира(т) Република Гвинея съгласно член 25, точка 2 от Виенската конвенция за правото на договорите, че Европейският съюз се отказва от намерението си да стане страна по Споразумението за партньорство в областта на рибарството между Европейската общност и Република Гвинея, парафирано на 20 декември 2008 г. Нотификацията се извършва с писмо.
Текстът на писмото е приложено към настоящото решение.
Член 3
Настоящото решение влиза в сила в деня на приемането му.
Член 4
Настоящото решение се публикува в Официален вестник на Европейския съюз.
Съставено в Брюксел на 22 декември 2009 година.